ai4bharat/Pralekha huggingface dataset:
நிதி அமைச்சகம்
மகாராஷ்டிரா, கோவாவில் வருமான வரித்துறை சோதனை
மகாராஷ்டிரா மற்றும் கோவாவை அடிப்படையாகக் கொண்டு இயங்கும் குழுமம் ஒன்றில் 25.08.2021 அன்று வருமானவரித்துறை சோதனை நடத்தியது. எஃகு உற்பத்தி மற்றும் வர்த்தகத்திற்குப் பெயர்பெற்ற குழுமம் புனே, நாசிக், அஹமத் நகர் மற்றும் கோவாவில் பிரசித்தி பெற்றுள்ளது. சுமார் 44 இடங்களில் சோதனை நடைபெற்றது.
சோதனையின்போது ஏராளமான மோசடி ஆவணங்கள், காகிதங்கள் மற்றும் மின்னணு ஆதாரங்கள் கண்டுபிடிக்கப்பட்டு, அவை பறிமுதல் செய்யப்பட்டன.
போலி விலைப்பட்டியல் வழங்குபவர்களிடமிருந்து எஃகு கழிவு முதலியவற்றை வாங்கும் மோசடி நடவடிக்கையில் இந்த குழுமம் ஈடுபட்டிருந்தது சோதனையின்போது தெரியவந்தது. போலி விலைப்பட்டியல் வழங்குபவர்களது இடங்களும் சோதனை செய்யப்பட்டன. அவர்களிடம் நடைபெற்ற விசாரணையின்போது வெறும் விலைப்பட்டியல்களை மட்டுமே வழங்கி பொருட்களை வழங்காததையும், சரக்கு மற்றும் சேவை வரி உள்ளீட்டு கடன் பெறுவதற்காக போலியாக மின்னணு விலைப்பட்டியலை உருவாக்கியதையும் அவர்கள் ஒப்புக்கொண்டனர்.
கணக்கில் கொண்டு வரப் படாத சொத்துக்களும் கண்டறியப்பட்டன. பல்வேறு இடங்களில் நடைபெற்ற சோதனைகளில் கணக்கில் காட்டப்படாத ரூ. 3 கோடி மதிப்பிலான ரொக்கமும், ரூ. 5.20 கோடி மதிப்பிலான நகைகளும் கைப்பற்றப்பட்டன. மேலும் கணக்கில் கொண்டு வரப்படாத ரூ.1.34 கோடி மதிப்பில் 194 கிலோ வெள்ளி பொருட்களும் தேடுலின்போது கண்டுபிடிக்கப்பட்டது.
இதுவரை கணக்கில் காட்டப்படாத ரூ. 175.5 கோடி வருமானம் கண்டுபிடிக்கப்பட்டுள்ளது சோதனை நடவடிக்கைகளும் விசாரணைகளும் தொடர்ந்து மேற்கொள்ளப்பட்டு வருகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1749864
பாதுகாப்பு அமைச்சகம்
பினாகா எம்கே-1 ராக்கெட் சிஸ்டம் டிஆர்டிஓ, இந்திய ராணுவத்தால் வெற்றிகரமாக ஏவி சோதனை செய்து பார்க்கப்பட்டது
இந்திய ராணுவம் மற்றும் பாதுகாப்பு ஆராய்ச்சி மற்றும் மேம்பாட்டு அமைப்பு  இணைந்து பொக்ரான் தளத்திலிருந்து பினாகா எம்கே-1  ராக்கெட் சிஸ்டம்  மற்றும் பினாகா பகுதி மறுப்பு ஆயுதம்  ஆகியவை வெற்றிகரமான ஏவி சோதித்துப் பார்க்கப்பட்டது. கடந்த 14 நாட்களில் பல்வேறு தூர இலக்குகளுடன் மொத்தம் 24 இபிஆர்எஸ் ராக்கெட்டுகள் ஏவப்பட்டன.அனைத்து ஏவுதலிலும், தேவையான துல்லிய தொலைவு இலக்கு எட்டப்பட்டது. இந்த சோதனையுடன், இபிஆர்எஸ் ராக்கெட்டுகளை தொழில் முறையில் தயாரிக்கத் தேவையான நடைமுறைகள் வெற்றிகரமாக நிறைவடைந்துள்ளன. இதனைத் தயாரிக்க தொழில் நிறுவனங்கள் தயாராக உள்ளன.
புனேயில் உள்ள ஆயுத ஆராய்ச்சி மற்றும் மேம்பாட்டு அமைப்பு, புனேயைச் சேர்ந்த டிஆர்டிஓ-வின் உயர் ஆற்றல் ஆராய்ச்சி சோதனைக்கூடத்தின் ஒத்துழைப்புடன்,பினாகா ராக்கெட்டை உருவாக்கியுள்ளது.
இபிஆர்எஸ் என்பது பினாகா ராக்கெட்டின் மேம்படுத்தப்பட்ட வடிவமாகும். இது கடந்த பத்தாண்டுகளாக இந்திய ராணுவ சேவையில் சேர்க்கப்பட்டுள்ளது. தற்போது நவீன தொழில்நுட்பங்களுடன் மேம்படுத்தப்பட்டுள்ளதுடன், தாக்கும் தூர இலக்கும் அதிகரிக்கப்பட்டுள்ளது.
பாதுகாப்பு ஆராய்ச்சி மற்றும் மேம்பாட்டு துறை செயலரும், டிஆர்டிஓ தலைவருமான டாக்டர் ஜி சதீஷ் ரெட்டி, வெற்றிகரமான சோதனையில் சம்பந்தப்பட்ட குழுவினரைப் பாராட்டினார்.
சுகாதாரம் மற்றும் குடும்ப நலத்துறை அமைச்சகம்
ஆயுஷ்மான் பாரத்-சுகாதாரம் மற்றும் நல்வாழ்வு மையங்கள் வழங்கும் தொலை-ஆலோசனை சேவைகளின் செயல்பாடுகள் குறித்து மாநிலங்கள்/யூனியன் பிரதேசங்களின் சுகாதார அமைச்சர்களுடன் மத்திய அமைச்சர் டாக்டர் மன்சுக் மண்டவியா ஆய்வு
ஆயுஷ்மான் பாரத்-சுகாதாரம் மற்றும் நல்வாழ்வு மையங்கள் வழங்கும் தொலை-ஆலோசனை  சேவைகளின் செயல்பாடுகள் குறித்து மாநிலங்கள்/யூனியன் பிரதேசங்களின் சுகாதார அமைச்சர்களுடன் இணைந்து ஆய்வு செய்வதற்கான காணொலி கூட்டத்தை மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மண்டவியா இன்று நடத்தினார்.
அவசரகால எதிர்வினை தொகுப்பு-2-ன் முன்னேற்றம் குறித்தும் மத்திய அமைச்சர் ஆய்வு செய்தார். ஆயுஷ்மான் பாரத்-சுகாதாரம் மற்றும் நல்வாழ்வு மையங்களின் நான்காவது ஆண்டு விழா கொண்டாட்டம் குறித்த ஆலோசனைகளை மாநிலங்கள் மற்றும் யூனியன் பிரதேசங்களிடம் இருந்து அவர் வரவேற்றார்.
ஆயுஷ்மான் பாரத்-சுகாதாரம் மற்றும் நல்வாழ்வு மையங்களின் நான்காவது ஆண்டு விழாவை 2022 ஏப்ரல் 16 முதல் 22 வரை விடுதலையின் அமிர்தப் பெருவிழாவின் கீழ் மத்திய சுகாதார அமைச்சகம் ஒரு வார காலம் கொண்டாடுகிறது.
ஏப்ரல் 18 முதல் 22-ம் தேதி வரை ஒரு லட்சத்திற்கும் அதிகமான ஆயுஷ்மான் பாரத்-சுகாதாரம் மற்றும் நல்வாழ்வு மையங்களில் வட்ட அளவிலான விழாக்கள் நடத்தப்பட உள்ளன. யோகா குறித்த நிகழ்ச்சிகள் ஏப்ரல் 17 அன்று நடைபெறும்.
மேலும், இந்த விழாவின் போது காசநோய், உயர் ரத்த அழுத்தம், சர்க்கரை நோய் மற்றும் அடிப்படை சுகாதார சேவைகள் தொடர்பான பரிசோதனைகள் நடத்தப்பட்டு மருந்துகள் வழங்கப்படும். உரிய சுகாதார நிபுணர்களுடன் தொலை ஆலோசனையும் நடைபெறும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1816131
விவசாயத்துறை அமைச்சகம்
முக்கிய பயிர்கள் விதைப்பில் நல்ல முன்னேற்றம்.
நாட்டில் கடந்த ஜூன் 1ஆம் தேதி முதல் 25ஆம் தேதி வரையில் பெய்த மழை அளவு 155.2 மில்லி மீட்டர் எனப் பதிவாகியுள்ளது. இந்தக் காலகட்டத்தில் பொதுவாக 128.2 மி.மீ. மழை அளவே பதிவாகும். இதனால், பயிர்களுக்கு காரீப் பருவத்தில் விதைப்பதும் அதிகரித்துள்ளது. விவரம்:
அரிசி: 31.71 லட்சம் ஹெக்டேர் பரப்பில் விதைக்கப்படுகிறது. கடந்த ஆண்டு 32.05 லட்சம் ஹெக்டேரில் விதைக்கப்பட்டது.
பருப்பு வகைகள்: பருப்பு வகைகள் 19.40 லட்சம் ஹெக்டேர் பரப்பில் விதைக்கப்படுகின்றன. கடந்த ஆண்டு 11.45 ஹெக்டேர் பரப்பில் விதைக்கப்பட்டன.
எள், கம்பு போன்ற தானியங்கள்: 47.96 லட்சம் ஹெக்டேர் பரப்பில் விதைக்கப்படும். கடந்த ஆண்டு இதே காலத்தில் 26.09 லட்சம் ஹெக்டேரில் விதைக்கப்பட்டன.
எண்ணெய் வித்துக்கள்: 83.31 லட்சம் ஹெக்டேர் பரப்பில் இந்த ஆண்டு விதைக்கப்படுகின்றன. கடந்த ஆண்டு 24.07 ஹெக்டேர் பரப்பில்தான் விதைக்கப்பட்டன.
கரும்பு: கரும்பு 46.69 ஹெக்டேர் பரப்பில் விதைக்கப்படுகிறது. கடந்த ஆண்டு 47.77 ஹெக்டரில்தான் விதைக்கப்பட்டது.
சணல் மற்றும் கீரை: 5.88 ஹெக்டேர் பரப்பில் விதைக்கப்படுகின்றன. கடந்த ஆண்டு 6.98 ஹெக்டேர் பரப்பில் விதைக்கப்பட்டது.
பருத்தி: இந்த ஆண்டு 71.69 ஹெக்டேர் பரப்பில் பருத்திப் பயிர் விதைகள் விதைக்கப்படுகின்றன. இதே கால கட்டத்தில் கடந்த ஆண்டு 39.23 ஹெக்டேர் பரப்பில்தான் விதைக்கப்பட்டன.
(Visitor Counter : 157
சுகாதாரம் மற்றும் குடும்ப நலத்துறை அமைச்சகம்
கொவிட் புதிய பாதிப்புகள் அதிகரிக்கும் மாநிலங்கள், யூனியன் பிரதேசங்களில் பரிசோதனை, கண்காணிப்பு, சிகிச்சை முறையை தொடருமாறு அறிவுறுத்தல்
மத்திய சுகாதார செயலாளர் திரு ராஜேஷ் பூஷன் மற்றும் நிதி ஆயோக் உறுப்பினர்  டாக்டர் வினோத் கே பால் ஆகியோர் ஹரியானா, ஆந்திரப் பிரதேசம், ஒடிசா, கோவா, இமாச்சலப் பிரதேசம், உத்தரகாண்ட் ஆகிய மாநிலங்கள் மற்றும் தில்லி, சண்டிகர் ஆகிய யூனியன் பிரதேசங்களின் சுகாதார செயலாளர்கள், தேசிய சுகாதார இயக்கத்தின் மேலாண் இயக்குநர்களுடன் இன்று ஆலோசனை நடத்தினார்கள்.
இந்த மாநிலங்கள் மற்றும் யூனியன் பிரதேசங்களில் அன்றாட கொவிட் பாதிப்புகள் அதிகரித்து வருகின்றன.
இந்த 8 மாநிலங்கள்/ யூனியன் பிரதேசங்களில் கொவிட் தொற்றுக்கு சிகிச்சை பெறுவோரின் எண்ணிக்கையும் அன்றாட புதிய பாதிப்புகளும் அதிகரித்து வரும் சூழலில் இங்கு மேற்கொள்ளப்படும் பொது சுகாதார நடவடிக்கைகள், கண்காணிப்பு, கட்டுப்பாடு மற்றும் மேலாண்மை குறித்து ஆய்வு செய்யப்பட்டது.
தில்லியில் 9 மாவட்டங்கள், ஹரியானாவில் 15, ஆந்திரப் பிரதேசத்தில் 10, ஒடிசாவில் 10, இமாச்சலப் பிரதேசத்தில் 9, உத்தரகாண்டில் 7, கோவாவில் 2 மற்றும் சண்டிகரில் ஒரு மாவட்டத்தில் பாதிப்புகள் அதிகரித்து வருவதாகக் கூட்டத்தில் தெரிவிக்கப்பட்டது.
பெருந்தொற்றின் பரவல் அதிகரித்த காலத்தில் பின்பற்றப்பட்ட பரிசோதனை, கண்காணிப்பு, சிகிச்சை என்ற சிறந்த வியூகத்தை தொடர்ந்து கடைப்பிடிக்குமாறு மாவட்டங்களும் யூனியன் பிரதேசங்களும் கேட்டுக் கொள்ளப்பட்டன.
பரிசோதனைகளின் எண்ணிக்கையை அதிகரிக்குமாறும், அதிக பாதிப்புகள் ஏற்பட்டுள்ள மாவட்டங்களில் தகுதி வாய்ந்தோருக்கு அதிக அளவில் தடுப்பூசிகளை செலுத்தவும் ஆலோசனை வழங்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1702870
பிரதமர் அலுவலகம்
எகிப்து பிரதமர் தலைமையிலான எகிப்து அமைச்சரவையின் இந்தியப் பிரிவுடன் பிரதமர் சந்திப்பு
அரசு முறைப் பயணமாக எகிப்து சென்றுள்ள பிரதமர் திரு. நரேந்திர மோடி, கெய்ரோவில் 24 ஜூன் 2023 அன்று எகிப்து அமைச்சரவையில் உள்ள இந்தியப் பிரிவை சந்தித்து ஆலோசனை நடத்தினார். இந்த ஆண்டு  குடியரசு தின சிறப்பு விருந்தினராக எகிப்து அதிபர் திரு அப்தெல் ஃபத்தா எல்-சிசி இந்தியாவிற்கு அரசு முறைப் பயணம் மேற்கொண்டதைத் தொடர்ந்து இந்த இந்தியப் பிரிவு இந்த ஆண்டின் தொடக்கத்தில் எகிப்தில் அமைக்கப்பட்டது. இந்தியப் பிரிவு எகிப்து பிரதமர் திரு முஸ்தபா மத்பவுலி தலைமையில் பல அமைச்சர்கள் மற்றும் மூத்த அதிகாரிகளைக் கொண்டுள்ளதாக அமைந்துள்ளது.
எகிப்து பிரதமர் மத்பவுலியும் அவரது அமைச்சரவை சகாக்களும் இந்தியப் பிரிவு மேற்கொண்டு வரும் நடவடிக்கைகளை எடுத்துரைத்ததுடன், ஒத்துழைப்பை அதிகரிப்பதற்கான புதிய துறைகள் குறித்து கருத்துகளைத் தெரிவித்தனர். இந்தியப் பிரதிகளிடமிருந்து நேர்மறையான கருத்துகள் வருவதை அவர்கள் பாராட்டினர். மேலும் பல துறைகளில் இந்தியா-எகிப்து இடையே இருதரப்பு உறவுகளை ஆழப்படுத்துவதை ஆவலுடன் எதிர்நோக்கி இருப்பதாக அவர்கள் தெரிவித்தனர்.
இந்தியப் பிரிவு ஏற்படுத்தப்பட்டிருப்பதைப் பாராட்டிய பிரதமர் திரு நரேந்திர மோடி, இந்தியாவுடனான இருதரப்பு உறவுகளை முன்னெடுத்துச் செல்வதற்கு முழுமையான அரசு ரீதியிலான அணுகுமுறை மேற்கொள்ளப்படுவதற்கு வரவேற்புத் தெரிவித்தார். மேலும் பரஸ்பரம் ஆர்வமுள்ள பல்வேறு துறைகளில் எகிப்துடன் நெருக்கமாக பணியாற்ற இந்தியா தயாராக இருப்பதாகவும் பிரதமர் கூறினார்.
வர்த்தகம், முதலீடு, புதுப்பிக்கத்தக்க எரிசக்தி, பசுமை ஹைட்ரஜன், தகவல் தொழில்நுட்பம், டிஜிட்டல் பணப்பரிவர்த்தனைத் தளங்கள், மருந்து, மக்களுக்கு இடையிலான உறவு போன்றவற்றில் ஒத்துழைப்பை வலுப்படுத்துவதற்கான வழிகள் குறித்து இந்தக் கூட்டத்தில் விவாதிக்கப்பட்டது.
எகிப்து பிரதமர் மத்பவுலி மற்றும் ஏழு எகிப்திய அமைச்சர்கள் மற்றும் மூத்த அதிகாரிகள் இக்கூட்டத்தில் கலந்து கொண்டனர்.
கூட்டத்தில் கலந்து கொண்டவர்கள் விவரம்:
எகிப்து மின்சாரம் மற்றும் புதுப்பிக்கத்தக்க எரிசக்தி அமைச்சர் டாக்டர் முகமது ஷேக்கர் எல்-மர்காபி
எகிப்து வெளியுறவுத் துறை அமைச்சர் திரு சாமே ஷௌக்ரி
எகிப்து திட்டமிடல் மற்றும் பொருளாதார வளர்ச்சி அமைச்சர் திரு ஹாலா அல்-சயீத்
எகிப்து சர்வதேச ஒத்துழைப்பு அமைச்சர் டாக்டர் ரனியா அல்-மஷாத்
எகிப்து நிதி அமைச்சர் டாக்டர் முகமது மாயித்
எகிப்து தொலைத்தொடர்பு மற்றும் தகவல் தொழில்நுட்ப அமைச்சர் டாக்டர் அம்ர் தலாத்,
எகிப்து தொழில் மற்றும் வர்த்தக அமைச்சர் திரு அகமது சமீர்
பிரதமர் அலுவலகம்
என்விடியா நிறுவனத்தின் தலைமை நிர்வாக அதிகாரி திரு ஜென்சன் ஹுவாங் உடன் பிரதமர் சந்திப்பு
என்விடியா நிறுவனத்தின் தலைமை நிர்வாக அதிகாரி திரு ஜென்சன் ஹுவாங், பிரதமர் திரு நரேந்திர மோடியை சந்தித்துப் பேசினார்.
சமூக ஊடக எக்ஸ் தளத்தில் பிரதமர் பதிவிட்டுள்ளதாவது:
"என்விடியா @nvidia தலைமை நிர்வாக அதிகாரி திரு ஜென்சன் ஹுவாங்குடனான சந்திப்பு அற்புதமாக அமைந்தது. செயற்கை நுண்ணறிவு உலகில் இந்தியா வழங்கும் வளமான திறன் குறித்து விரிவாகப் பேசினோம். இந்தத் துறையில் இந்தியா அடைந்துள்ள முன்னேற்றங்களைப் பாராட்டிய திரு ஜென்சன் ஹுவாங், இந்தியாவின் திறமையான இளைஞர்கள் மீதும் அதே உற்சாகத்தை வெளிப்படுத்தினார்.”
பழங்குடியினர் நலத்துறை அமைச்சகம்
மூலிகைத் தாவரங்கள், நறுமணப் பொருள் தாவரங்களின் மேம்பாட்டுக்கு ஒப்பந்தம் கையெழுத்து
பழங்குடியினரின் வாழ்வாதாரத்தை மேம்படுத்தும் வகையில் மூலிகைச் செடிகள், நறுமணப் பொருள் தாவரங்கள் உற்பத்தியை அதிகரிக்கும் வகையில் பழங்குடியினர் கூட்டுறவுச் சந்தை மேம்பாட்டு இணையம்  தேசிய மூலிகைச் செடிகள் மேம்பாட்டு வாரியம்  இடையில் புரிந்துணர்வு ஒப்பந்தம் இன்று  கையெழுத்தானது.
பழங்குடியினர் கூட்டுறவுச் சந்தை மேம்பாட்டு இணையம் மத்திய பழங்குடியினர் நல அமைச்சகத்தின் கீழும், தேசிய மூலிகைச் செடிகள் மேம்பாட்டு வாரியம் மத்திய ஆயுஷ் அமைச்சகத்தின் கீழும் இயங்கி வருகின்றன.
இந்த ஒப்பந்தத்தில் கையெழுத்திடும் நிகழ்ச்சியில் பேசிய மத்திய பழங்குடியினர் நல அமைச்சர் திரு. ஜோயல் ஓராம், “வனப் பகுதிகளில் மூலிகைச் செடிகளைப் பயிரிடும் பழங்குடியினர் அவற்றின் உண்மையான மதிப்பை அறியவில்லை. இந்தப் புரிந்துணர்வு ஒப்பந்தம் அதற்கு உதவும். அவர்கள் ஆதாயமும் பெறுவர்” என்றார்.
ஆயுஷ் துறை இணையமைச்சர் திரு ஸ்ரீபத் யெஸ்ஸோ நாயக் பேசுகையில், “இது பழங்குடியினரிடையில் வேலைவாய்ப்பை அதிகரிக்கும். அத்துடன் அவர்களது திறன் மேம்பாட்டுக்கும் வாழ்க்கை மேம்பாட்டுக்கும் வழி வகுக்கும்” என்றார்.
பழங்குடியினர் நலத் துறை இணையமைச்சர் திரு. சுதர்சன் பகத் பேசுகையில், “பழங்குடியினர் அனைவரும் விவசாயத்தைச் சார்ந்து வாழ்வதால், விவசாயிகளின் வருவாயைப் பெருக்க வேண்டும் என்ற பிரதமரின் தொலைநோக்குத் திட்டத்தை எட்டுவதற்குத் துணை புரியும்” என்றார்.
இந்த ஒப்பந்தம் பழங்குடியினர் பகுதியில் மூலிகைத் தாவரங்களை அடையாளம் காணவும். வேளாண் நடைமுறைகள் உள்ளிட்டவை குறித்த விழிப்புணர்வு ஏற்படவும் உதவும். வனதன விகாஸ் கேந்திர சுய உதவிக் குழுக்கள் மூலமாக தாவரங்களை வளர்க்கவும் ஆய்வு மற்றும் சோதனை மையம் அமைப்பதற்கும் துணை புரியும்.
அறிவியல் மற்றும் தொழில்நுட்பத்துறை
சுற்றுச்சூழலுக்கு ஏற்ற கிருமிநாசினி: விரைவில் சந்தைக்கு வருகிறது
சுற்றுச்சூழலுக்கு ஏற்ற கிருமிநாசினியை புனேவைச் சேர்ந்த தொடக்க நிறுவனம் தயாரித்துள்ளது. ஆல்கஹால் இல்லாத, கைகளில் வறட்சியை ஏற்படுத்தாத, நச்சுத்தன்மையற்ற மற்றும் இதமான இந்த கிருமிநாசினி சந்தைகளில் விரைவில் விற்பனைக்கு வரவுள்ளது.
கொவிட் தொற்று காலத்தில் மக்கள் அடிக்கடி கிருமிநாசினி மூலம் கைகளை சுத்தம் செய்கின்றனர். இதனால் கைகளில் வறட்சி ஏற்படுகிறது.
இப்பிரச்னைக்கு தீர்வு காண புனேவைச் சேர்ந்த தொடக்க நிறுவனம் ‘வீ இன்னோவேட் பையோ சொல்யூசன்ஸ்’, வெள்ளி நானோ துகள்கள் மூலம் கிருமி நாசினியை தயாரித்துள்ளது.
இந்த வெள்ளி நானோ துகள்கள், வெள்ளி அயனிகளை மெதுவாக மற்றும் நீண்ட நேரம் விடுவித்து நுண்ணுயிரிகளை கொல்கிறது. அதனால் இந்த கிருமிநாசினியை அடிக்கடி பயன்படுத்த தேவையில்லை. இவற்றை சுற்றுச்சூழலுக்கு ஏற்ற நிலையில் சேமித்து வைக்க முடியும்.
இந்த கிருமிநாசினி, பரிசோதனைகளை முடித்து, மத்திய மருந்து தர கட்டுப்பாடு அமைப்பின் ஒப்புதலை பெற்றுள்ளது. நுண்ணுயிரிகளை திறம்பட கொல்வதையும், இந்த கிருமிநாசினி நிருபித்துள்ளது.
இந்த ‘வீ இன்னோவேட் பையோ சொல்யூசன்ஸ்’ நிறுவனத்துக்கு தேசிய அறிவியல் மற்றும் தொழில்நுட்ப தொழில்முனைவு வளர்ச்சி வாரியத்தின்  கவச்  திட்டத்தின் கீழ் மானிய உதவி அளிக்கப்படுகிறது.
இந்த நிறுவனம், கைகளுக்கு பயன்படுத்தப்படும் வெள்ளி கரைசல் அடிப்படையிலான கிருமிநாசினியை உருவாக்கியுள்ளது. இதில் உள்ள வெள்ளி நேனோ துகள்கள், கைளில் உள்ள நுண்கிருமிகளை ஒழிக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1727774
------
(Visitor Counter : 208
ரெயில்வே அமைச்சகம்
சுதந்திரதின ரயில்கள் மற்றும் ரயில் நிலையங்களில் கொண்டாட்டங்கள் ஜூலை 23 2022 அன்று நிறைவடையும்
ஜூலை 23 2022 அன்று, 'சுதந்திரதின ரயில்கள் மற்றும் ரயில் நிலையங்களில் ' சிறப்பு வார கொண்டாட்டங்களின் நிறைவு விழாவுக்கு இந்திய ரயில்வே துறை ஏற்பாடு செய்துள்ளது. இந்த நிகழ்ச்சியில் ரயில்வே துறை அமைச்சர் திரு.அஷ்விணி வைஷ்ணவ் கலந்து கொள்கிறார். அப்போது, சுதந்திர போராட்ட தியாகிகள், அவர்களது குடும்ப உறுப்பினர்களுடன் காணொலி காட்சி மூலம் உரையாடவுள்ளார்.
சுதந்திரதின அமிர்த பெருவிழா கொண்டாட்டங்களின் ஒருபகுதியாக, இந்திய ரயில்வே ஜூலை 18 முதல் 23 வரை சுதந்திரதின ரயில்கள் மற்றும் ரயில் நிலையங்களில் ஒருவார நிகழ்ச்சிக்கு ஏற்பாடு செய்துள்ளது. இந்த நிகழ்வின்போது, சுதந்திர போராட்டங்களில் தொடர்புடைய 75 ரயில் நிலையங்கள் மற்றும் 27 ரயில்களின் முக்கியத்துவம் குறித்து எடுத்துரைக்கப்படவுள்ளது.
அனைத்து மண்டலங்கள்/பிரிவுகளில் உள்ள ரயில் நிலையங்கள், அவைகளுக்கு பரிந்துரைக்கப்பட்ட ரயில் நிலையங்கள் மூலம்  நிறைவு விழாவில் காணொலி வாயிலாக இணைக்கப்படும். பொதுமேலாளர்களும் காணொலி மூலம் நிகழ்வில் கலந்து கொள்வார்கள். இதுகுறித்து, ஏற்கனவே அனைத்து மண்டல ரயில்வே பொது மேலாளர்களுக்கும் கடிதம் எழுதப்பட்டுள்ளது.
இந்த விழா அனைத்து மண்டலங்கள்/பிரிவுகளிலும், அவர்களுக்கு பரிந்துரைக்கப்பட்ட ரயில் நிலையங்கள் மூலம் நேரடி ஒளிபரப்பு செய்யப்படும்.
குடியரசுத் துணைத் தலைவர் செயலகம்
இந்தியக் குடும்ப அமைப்பு முறைக்கு “வசுதைவ குடும்பகம்” என்பது வழிகாட்டு நெறிமுறையாக இருந்து வந்துள்ளது – குடியரசுத் துணைத் தலைவர்
உலக அன்னையர்கள் சர்வதேச மாநாடு 2019-ஐ அவர் திறந்து வைத்தார்
நீண்ட நெடுங்காலமாக இந்தியக் குடும்ப அமைப்பு முறைக்கு “வசுதைவ குடும்பகம்” என்பது வழிகாட்டு நெறிமுறையாக இருந்து வந்துள்ளது என்று குடியரசுத் துணைத் தலைவர் திரு.எம். வெங்கையா நாயுடு கூறியிருக்கிறார். இந்த கொள்கையை அடிப்படையாகக் கொண்டு இந்தியாவின் சமுதாய பண்பாட்டு முறைகள் அமைந்துள்ளன என்றார்.
புதுதில்லியில் இன்று  உலக அன்னையர்கள் சர்வதேச மாநாடு 2019-ஐ திறந்து வைத்த குடியரசுத் துணைத் தலைவர், அன்னையரை கொண்டாடும் விதமாக இந்த மாநாட்டுக்கு மத்திய கருத்து அமைந்திருப்பது மகிழ்ச்சியளிக்கிறது என்று கூறினார். இந்த உலகமே அன்னையருக்கு கடன் பட்டுள்ளது என்றும் இதன் காரணமாகத்தான் உலகின் அனைத்துப் பகுதிகளிலும் அனைத்து சமயங்களிலும் அன்னையர்கள் மிகவும் பொருத்தமான, மிகவும் மரியாதையுடனுடன் கூடிய சிறப்பு அந்தஸ்தைப் பெற்றிருப்பதாக அவர் கூறினார்.
பல்வேறு தொன்மையான வேதங்கள் மற்றும் புராணங்களிலிருந்து மேற்கோள் காட்டிப் பேசிய திரு.நாயுடு, பெண்களுக்கு மரியாதை அளிப்பது நமது நாகரீகத்தின் முக்கிய அம்சமாக உள்ளது என்றார். அனைத்து இந்திய நதிகளின் பெயர்களும் பெண்களின் பெயர்களாக உள்ளதை குறிப்பிட்ட குடியரசுத் துணைத் தலைவர், நமது பண்பாட்டில் பெண்கள் ஆண்களுக்கு சமம் என்பதோடு மட்டுமின்றி பல வழிகளில் அவர்களுக்கும் மேலானவர்கள் என்று கூறினார்.
மகளிர் அதிகாரமளித்தலுக்கு மத்திய அரசு எடுத்துள்ள “பெண் குழந்தையை பாதுகாப்போம், பெண் குழந்தைகளுக்கு கல்வி அளிப்போம்”, உள்ளாட்சி அமைப்புகளில் 50 சதவீத இடஒதுக்கீடு போன்ற நடவடிக்கைகளை அவர் பட்டியலிட்டார்.
நாம் நமது சமுதாயத்தின் பெண்களை எவ்வாறு நடத்துகிறோம் என்பது நமது பண்பாட்டின் வளமைக்கான குறியீடு என்று மகாத்மா காந்தியடிகள் எழுதியதைக் குடியரசுத் துணைத் தலைவர் கோடிட்டுக் காட்டினார்.
காலத்தின் சோதனையை வென்றுள்ள தனது வலுவான குடும்ப நெறி அமைப்பு காரணமாக, இந்தியா உலகம் முழுமைக்குமே முன்மாதிரியாக உள்ளது என்று அவர் கூறினார்.
பல்வேறு சமுதாயக் கேடுகளைக் களைந்து முன்னேறுவதற்கு வலுவான குடும்ப அமைப்பு மிகச் சிறந்த தீர்வாக இருக்க முடியும் என்றார் அவர்.
கூட்டுக் குடும்ப முறையின் அம்சங்களான, மூத்தோரை மதித்து அன்பு செலுத்துதல், அவர்களைப் பராமரித்தல், அவர்களது ஆலோசனைகளைக் கேட்டு நடத்தல் போன்றவை கூட்டுக் குடும்பத்தின் மகிழ்ச்சிக்கு காரணமாக இருந்தன என்று கூறினார். பல நூற்றாண்டுகளாக இந்தியக் குடும்பங்களை வளர்த்து நிலைநிறுத்திய அடிப்படை நெறிகளை எந்த காரணத்துக்காகவும் விட்டுக் கொடுக்க கூடாது என்று அவர் கேட்டுக் கொண்டார். இளைய தலைமுறையினர் தங்கள் தாத்தா, பாட்டிகளுடன் அதிக நேரம் செலவழிக்க வேண்டும் என்றும் அவர் வேண்டுகோள் விடுத்தார்.
கலைகளுக்கான இந்திரா காந்தி தேசிய மையம், கல்வித் துறையில் ஒட்டு மொத்த வளர்ச்சிக்கான நிறுவனம் மற்றும் பாரதீய ஷிக்ஸான் மண்டல் ஆகியன இணைந்து இந்த இரண்டு நாள் மாநாட்டுக்கு ஏற்பாடு செய்திருந்தன.
மனித வள மேம்பாட்டு அமைச்சகம்
உயர்கல்வியின் சர்வதேச மையம் குறித்து தேசிய இணைய வழி கருத்தரங்கம்
உயர் கல்வித்துறை மற்றும் பல்கலைக்கழக மானியக்குழு ஆகியவற்றால் உயர்கல்வியின் சர்வதேச மையம் குறித்து தேசிய இணைய வழி கருத்தரங்கம் ஒன்று இன்று நடத்தப்பட்டது.
கல்வி மற்றும் உயர்கல்வித் துறைகளில் மிகப்பெரிய மாற்றங்களை கொண்டு வரும் விதமாக தேசிய கல்வி கொள்கை 2020-ஐ மத்திய அரசு சமீபத்தில் அறிமுகப்படுத்தியது.
2020 செப்டம்பர் 8 முதல், சிக்ஷா பர்வின் கீழ் இணைய கருத்தரங்குகளை கல்வி அமைச்சகம் நடத்தி வருகிறது.
இன்று நடைபெற்ற கருத்தரங்கில், இந்திய வெளிநாட்டு வர்த்தக நிறுவனத்தின் தலைவர்  பேராசிரியர் ராகேஷ் மோகன் ஜோஷி, நிதி ஆயோக் இயக்குநர் திரு அலோக் மிஸ்ரா, தேசிய தொழில்நுட்ப நிறுவனத்தின் முன்னாள் இயக்குநர் பேராசிரியர் ஐ கே பட், சாஸ்த்ரா நிகர்நிலைப் பல்கலைக்கழகத்தின் துணைவேந்தர் எஸ் வைத்திய சுப்பிரமணியம் ஆகியோர் பங்கேற்றனர்.
பல்கலைக்கழக மானியக் குழுவின் சர்வதேச கூட்டுறவு இணை இயக்குநர் டாக்டர் மஞ்சு சிங் இணைய கருத்தரங்கை நெறியாண்டார். இதில் பேசியவர்கள் தேசிய கல்விக் கொள்கையை சிறப்பாக செயல்படுத்துவதன் அவசியத்தை எடுத்துரைத்தனர்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1658200
(Visitor Counter : 77
கனரகத் தொழில்கள் அமைச்சகம்
மத்தியப் பொது நிறுவனங்களின் வர்த்தக முரண்பாடுகளுக்குத் தீர்வு காணும் நுணுக்கத்தை வலுப்படுத்த அமைச்சரவை ஒப்புதல்
மத்தியப் பொதுத் துறை நிறுவனங்களுக்கு இடையே மற்றும் துறைகளுக்கு இடையே ஏற்படும் வர்த்தக முரண்பாடுகளுக்குத் தீர்வு காணும் நுணுக்கத்தை பலப்படுத்துவதற்குப் பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டம் ஒப்புதல் அளித்தது. செயலர்கள் குழு அளித்த பரிந்துரைகளின் அடிப்படையில் அமைச்சரவை இந்த முடிவை எடுத்துள்ளது. இந்த முடிவு நீதிமன்றங்களுக்கு வெளியே பொது துறை நிறுவனங்களின் வர்த்தக முரண்பாடுகளுக்கு விரைவான தீர்வினை எட்டுவதற்கான நிறுவன நுணுக்கம் ஒன்றை இந்த முடிவு ஏற்படுத்தும்.
- இந்தப் புதிய இரண்டடுக்கு நுணுக்கம் நிரந்தர மத்தியஸ்த நுணுக்கத்திற்கு மாற்றாக ஏற்படுத்தப்படும். இது மத்திய அரசுப் பொதுத்துறை நிறுவனங்களுக்கு இடையே மற்றும் துறைகளுக்கு இடையேயான வர்த்தக முரண்பாடுகளுக்கு  நீதிமன்றத்திற்கு வெளியே தீர்வு காணும்.
- முதல் அடுக்கில் இத்தகைய வர்த்தக விவகாரங்கள் சம்பந்தப்பட்ட நிறுவனத்தைக் கட்டுப்படுத்தும் நிர்வாக அமைச்சகம்/துறைச் செயலர்கள் சட்ட விவகாரங்கள் துறை செயலர் கொண்ட குழுவுக்கு அனுப்பிவைக்கப்படும். சம்பந்தப்பட்ட நிர்வாக அமைச்சகம்/துறையின் நிதி ஆலோசகர்கள் குழுவின் முன்பாக தங்கள் முரண்பாடுகளை எடுத்துரைப்பார்கள். முரண்பாட்டை கொண்டுள்ள இரு தரப்பும் ஒரே அமைச்சகத்தின் நிர்வாகத்தின் கீழ் இருந்தால் குழுவில் அதன் செயலர், சட்ட விவகாரங்கள் துறை செயலர் மற்றும் பொது மக்கள் குறைபாடுகள் துறை செயலர் ஆகியோர் இருப்பார்கள்.
மேலும் மத்திய பொதுத் துறை நிறுவனத்திற்கும் மாநில அரசுக்கும் இடையே இந்த முரண்பாடு ஏற்பட்டால் சம்பந்தப்பட்ட அமைச்சகம்/துறையின் செயலர், சட்ட விவகாரங்கள் துறைச் செயலர் மற்றும் சம்பந்தப்பட்ட மாநிலத்தின் தலைமைச் செயலர் நியமிக்கும் பிரதிநிதி ஆகியோர் இந்தக் குழுவில் இருப்பார்கள். இந்த நிலையில் இது குறித்து குழுவின் முன்னிலையில் மாநில அரசுத் துறையின் முதன்மைச் செயலர் முரண்பாடு பற்றி குறிப்பிடலாம்.
ஒருவேளை இந்த முரண்பாட்டுக்குத் தீர்வு ஏற்படாவிடில் இரண்டாவது கட்டத்தில் அந்த முரண்பாடு குறித்து அமைச்சரவை செயலரின் கவனத்திற்குக் கொண்டு செல்லப்பட்டு அவரது முடிவு இறுதியானதாக இருக்கும்.
முரண்பாட்டுக்கு உரிய தீர்வு கிடைக்கும் வகையில் முதல் கட்ட்த்தில் மூன்று மாத கால அவகாசம் அளிக்கப்படும்.
பொது நிறுவனங்கள் துறை இதற்கான வழிகாட்டுதல்களை அனைத்து பொதுத் துறை நிறுவனங்களுக்கும் அனைத்து நிர்வாக அமைச்சகம்/துறை மற்றும் மாநில அரசு/யூனியன் பிரதேசங்கள் மூலம் அளிக்கும்.
இந்தப் புதிய நுணுக்கம் பரஸ்பர/இணைந்த முயற்சிகள் மூலம் வர்த்தக பிரச்சனைகளுக்கு தீர்வு காண்பதில் சமத்துவத்தை ஏற்படுத்தி அதன் மூலம் வழக்குகள் நீதிமன்றத்திற்கு செல்வதையும் மக்கள் பணம் வீணடிக்கப்படுவதையும் குறைக்கும்.
திறன் மேம்பாடு மற்றும் தொழில் முனைவோர் அமைச்சகம்
தற்சார்பு இந்தியாவை உருவாக்க புதிய திறன் பயிற்சிகள்
தற்சார்பு இந்தியாவை உருவாக்கும் நோக்கத்தில் மாறிவரும் டிஜிட்டல் தொழில்நுட்பத்திற்கு ஏற்றவகையில் திறன் மேம்பாட்டு பயிற்சி மையங்களில்
புதிய பாடத்திட்டங்களை உருவாக்க வேண்டும் என்று மாநில அரசுகளுக்கு
திறன் மேம்பாடு மற்றும் தொழில் முனைவோர் அமைச்சகம் கோரிக்கை விடுத்துள்ளது.
நாடு முழுவதும் தொழிற்கல்வி சார்ந்த பயிற்சிகளை மேம்படுத்துவதற்குத் தேவைப்படும் அனைத்து உதவிகளும் மாநில அரசுகளுக்கு அளிக்கப்படும் என்று இந்த அமைச்சகத்தின் கீழ் இயங்கும் பயிற்சித் தலைமை இயக்குநரகம் உறுதி அளித்துள்ளது. விவசாயம், மென்பொருள், செயற்கை நுண்ணறிவு, ரோபோடிக்ஸ், சமூக ஊடகம் உள்ளிட்ட துறைகளில் மொத்தம் பதிமூன்று புதிய பயிற்சிகள் அறிமுகப்படுத்தப்பட்டு இருப்பதாக தெரிவிக்கப்பட்டுள்ளது. இந்த பயிற்சிகள் ஆறு மாதங்களிலிருந்து இரண்டு ஆண்டுகள் வரையில் வழங்கப்படும்.
இது தொடர்பாக பேசிய மத்திய திறன் மேம்பாடு மற்றும் தொழில் முனைவோர் அமைச்சர் டாக்டர் மகேந்திர நாத் பாண்டே, மாறிவரும் சூழலுக்கு ஏற்றவாறு எதிர்காலத் தொழில்துறையின் தேவைகளைப் பூர்த்தி செய்யும் வகையில் புதிய தொழில்நுட்பங்களை தற்போதைய பாடத்திட்டங்களில் அறிமுகப்படுத்துவது காலத்தின் கட்டாயமாகிறது என்று கூறினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
(https://pib.gov.in/PressReleasePage.aspx?PRID=1670646
நிதி அமைச்சகம்
பொதுத்துறை வங்கிகளின் வருடாந்திர ஆய்வுக் கூட்டத்தில் தலைமை செயல் அதிகாரிகளிடையே மத்திய நிதி அமைச்சர் திரு.அருண் ஜேட்லி பேச்சு: வங்கிகளில் மோசடி செய்பவர்கள் மீது கடும் நடவடிக்கை எடுக்கவும், கடன் வழங்குவதில் ஒழுங்குமுறையைக் கடைப்பிடிக்கவும் வலியுறுத்தல்
புதுதில்லியில் இன்று  நடைபெற்ற பொதுத் துறை வங்கிகளின் வருடாந்திர ஆய்வுக் கூட்டத்தில் வங்கிகளின் தலைமைச் செயல் அதிகாரிகளிடையே மத்திய நிதி அமைச்சர் திரு.அருண் ஜேட்லி கலந்து கொண்டு உரையாற்றினார். நொடித்துப் போதல், திவால் குறியீடு, சரக்கு மற்றும் சேவை வரி, பணமதிப்பிழப்புக் குறைப்பு மற்றும் மின்னணு பரிவர்த்தனை ஆகியவற்றின் மூலம் இந்தியப் பொருளாதாரம் மேம்படுத்தப்பட்டிருப்பதை சுட்டிக்காட்டிய திரு. அருண் ஜேட்லி, இதன் மூலம் நிதி தொடர்பான தகுதி, மற்றும் இழப்பை எதிர்நோக்கும் சூழ்நிலை ஆகியவற்றை சிறப்பாக மதிப்பீடு செய்ய வசதி ஏற்பட்டுள்ளதாக தெரிவித்தார். மக்களின் வாங்கும் சக்தி அதிகரித்ததன் காரணமாக நாட்டின் வளர்ச்சி எட்டு சதவீதமாக நிலை நிறுத்த இந்தத் திட்ட ங்கள் உதவி செய்திருப்பதாகவும் அவர் தெரிவித்தார். அடுத்த பத்தாண்டுகளில் இந்திய பொருளாதார வளர்ச்சியை முன்னெடுத்துச் செல்வதற்கான அம்சங்கள் குறித்தும் மத்திய அமைச்சர் விவரமாக எடுத்துரைத்தார்.
பொதுத்துறை வங்கிகளின் ஆரோக்கியமான கணிப்பு
மேலும் சாதகமாக அமைய வேண்டும் என்று கேட்டுக்கொண்ட நிதியமைச்சர், வங்கி நடவடிக்கைகளில் சாதகமான பலன்களை ஏற்படுத்தியிருப்பதாகக் குறிப்பிட்டார்.
இந்திய பொருளாதாரத்தின் தேவைகளின் நிறைவு செய்வதற்காக பொதுத்துறை வங்கிகளிடையே மக்களின் நம்பிக்கையை மேம்படுத்துவது அவசியமாகிறது என்று அமைச்சர் திரு. அருண் ஜேட்லி தெரிவித்தார். அண்மையில் ஏற்படுத்தப்பட்ட ஊழல் தடுப்புச் சட்டத்திருத்தத்தை சுட்டிக்காட்டிய அவர், பொருளாதார வளர்ச்சியைக் கவனத்தில் கொண்டு முதலீடுகளுக்கு வங்கிகள் ஆதரவளிப்பதில் எந்த அச்சமும் கொள்ளத் தேவையில்லை என்றார். வங்கிகள் கடன் வழங்கும் போது ஒழுங்குமுறைக்கான அனைத்து நடவடிக்கையையும் உறுதி செய்யவேண்டும் என்றும் கடனை திரும்பச் செலுத்தத் தவறியவர்கள் மீது கடும் நடவடிக்கை எடுக்க வேண்டும் என்றும் திரு.அருண் ஜேட்லி வலியுறுத்தினார். வங்கிகள் கடன் வழங்குவதில் ஒழுங்கு முறையையும், விவேகத்தையும் கடைப்பிடிக்கும் எண்ணத்தை மக்கள் மத்தியில் உருவாக்க வேண்டும் என்றும் மத்திய அமைச்சர் கேட்டுக் கொண்டார்.